KOMMISSIONENS FORORDNING (EF) Nr. 2603/1999

af 9. december 1999

om overgangsregler for støtte til udvikling af landdistrikterne som fastsat i Rådets forordning (EF) nr. 1257/1999

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for landbruget (EUGFL) og om ændring og ophævelse af visse forordninger(1), særlig artikel 53, stk. 1, og

ud fra følgende betragtninger:

(1) Forordning (EF) nr. 1257/1999 skal anvendes i forbindelse med fællesskabsstøtte fra den 1. januar 2000. Forordninger og bestemmelser, der ophæves, skal fortsat anvendes på foranstaltninger, som Kommissionen har godkendt i henhold til de pågældende forordninger før den 1. januar 2000;

(2) overgangen fra de nuværende støtteordninger til den ny støtteordning for udvikling af landdistrikterne bør gøres lettere ved hjælp af overgangsregler, så støtten til udvikling af landdistrikterne kan iværksættes uden vanskeligheder eller forsinkelser i overgangsperioden;

(3) udviklingsplaner for landdistrikterne skal omfatte en periode, der begynder den 1. januar 2000. For at sikre, at alle fremtidige foranstaltninger ubeskåret medtages i den nye planlægning, bør Kommissionen ikke længere godkende foranstaltninger eller ændringer af dem efter de nuværende ordninger, som udløber den 31. december 1999, medmindre der er tvingende grunde til at godkende dem straks;

(4) af hensyn til kontinuiteten i støtten til miljøvenlig landbrugsdrift bør medlemsstaterne have tilladelse til at forlænge de nuværende forpligtelser til miljøvenlig landbrugsdrift med det tidsrum, som overgangen til den ny ordning kræver, og til at indgå nye kontrakter om miljøvenlig landbrugsdrift, hvis det kan sikres, at disse forpligtelser er i fuld overensstemmelse med de nye støttebestemmelser; hvis de nye bestemmelser om støtte til miljøvenlig landbrugsdrift skal være effektive, skal de særlige overgangsordninger for forpligtelser til miljøvenlig landbrugsdrift kunne anvendes fra den 30. juli 1999, dvs. fra dagen efter, at medlemsstaterne er blevet underrettet om dem i forvaltningskomitéen; medlemsstaterne bør desuden have tilladelse til at indgå nye forpligtelser for miljøvenlig landbrugsdrift inden den 1. januar 2000 i forbindelse med de ansøgninger, der inden den 30. juli 1999 er indkommet i henhold til Rådets forordning (EØF) nr. 2078/92(2), senest ændret ved Kommissionens forordning (EF) nr. 2772/1995(3);

(5) betalinger til forpligtelser, der er indgået før den 1. januar 2000 i forbindelse med udviklingsordninger, som for fremtiden skal finansieres af EUGFL, Garantisektionen, bør indtil den 31. december 2001 fortsat finansieres af EUGFL, Udviklingssektionen, efter de nuværende støttebestemmelser, forudsat at midlerne er til stede; indtil den 31. december 2001 kan flerårige udgifter, der udløses af sådanne forpligtelser, såvel som udligningsgodtgørelser, der senest vedrører året 1999, under visse betingelser finansieres af EUGFL, Garantisektionen, ifald ingen midler er til rådighed, eller de til rådighed værende midler er utilstrækkelige; i alle tilfælde bør flerårige udgifter efter den 31. december 2001 finansieres af EUGFL, Garantisektionen;

(6) der bør fastsættes særlige regler for, fra hvilket tidspunkt udgifter i forbindelse med de nye planer for udvikling af landdistrikterne kan anses for støtteberettigede;

(7) for at løse særlige problemer i forbindelse med overgangen fra styktal til hektarantal som grundlag for beregning af udligningsgodtgørelser bør medlemsstaterne have tilladelse til i en etårig overgangsperiode at fortsætte udbetalingerne på grundlag af styktal;

(8) der bør fastsættes tidspunkter for, hvornår statsstøttereglerne i afsnit IV i forordning (EØF) nr. 1257/1999 skal anvendes på nye støtteforanstaltninger efter Rådets forordning (EF) nr. 659/1999 af 22. marts 1999 om fastlæggelse af regler for anvendelse af traktatens artikel 93(4);

(9) de i denne forordning fastsatte foranstaltninger er i overensstemmelse med udtalelse fra Komitéen for Landbrugsstrukturerne og Udvikling af Landdistrikterne -

UDSTEDT FØLGENDE FORORDNING:

KAPITEL I

Anvendelsesområde

Artikel 1

Denne forordning fastsætter særlige foranstaltninger, som skal lette overgangen fra den nuværende ordning til den, der indføres ved forordning (EF) nr. 1257/1999.

KAPITEL II

Nuværende foranstaltninger

Artikel 2

Kommissionen godkender ikke foranstaltninger eller ændringer af foranstaltninger med gyldighed længere end til den 31. december 1999 på grundlag af de forordninger, der ophæves ved artikel 55, stk. 1, i forordning (EF) nr. 1257/1999, medmindre der er tvingende grunde til at godkende dem straks.

Artikel 3

1. Medlemsstaterne kan forlænge forpligtelser vedrørende miljøvenlig landbrugsdrift, som er indgået i henhold til forordning (EØF) nr. 2078/92, men udløber, før Kommissionen har godkendt planerne for landdistrikternes udvikling, dog må forlængelsen højest gælde et år og under ingen omstændigheder længere end til den 31. december 2000.

Forlængelsen er uden betydning for varigheden af forpligtelser, der indgås på grundlag af forordning (EF) nr. 1257/1999.

2. Medlemsstaterne kan indgå nye forpligtelser vedrørende miljøvenlig landbrugsdrift på grundlag af forordning (EØF) nr. 2078/92 inden den 1. januar 2000, forudsat:

a) at der er indgivet ansøgning inden den 30. juli 1999, og at det af hensyn til kontinuiteten i støtten til miljøvenlig landbrugsdrift kræves, at der uden urimelig forsinkelse indgås en forpligtelse, eller

b) at disse forpligtelser om nødvendigt så hurtigt som muligt tilpasses de planer for landdistrikternes udvikling, Kommissionen har godkendt. Hvis der foretages en sådan tilpasning, tages der ikke hensyn til tidsrummet før tilpasningen, når varigheden af forpligtelser, der indgås på grundlag af forordning (EF) nr. 1257/1999, skal beregnes.

3. Hvis medlemsstaterne gør brug af stk. 1 eller 2, skal de angive det i udviklingsplanerne, og de skal indarbejde ændringer i henhold til stk. 2, litra b).

Artikel 4

1. I tilfælde af støtte ifølge Rådets forordning (EØF) nr. 1696/71(5), (EØF) nr. 404/93(6) og (EF) nr. 2200/96(7), samt Rådets forordning (EØF) nr. 4256/88(8), (EØF) nr. 1610/89(9), (EØF) nr. 867/90(10), (EF) nr. 950/97(11), (EF) nr. 951/97(12) og (EF) nr. 952/97(13), finder stk. 2 og 3 i nærværende artikel anvendelse.

2. Betalinger, der udløses af forpligtelser, iberegnet udligningsgodtgørelser der senest vedrører året 1999, indgået af medlemsstater før den 1. januar 2000, og for hvilke ansøgning om udbetaling af støtte er modtaget af Kommissionen inden den 1. januar 2002, finansieres forsat af EUGFL, Udviklingssektionen, i overensstemmelse med bestemmelserne i de i stk. 1 anførte forordninger, forudsat midlerne er til stede.

I tilfælde, hvor ingen eller utilstrækkelige midler er til stede for foranstaltninger som nævnt i stk. 1, kan betalinger i forbindelse med følgende medtages i programmeringen for landdistrikter for perioden 2000-2006 og financieres af EUGFL, Garantisektionen, på betingelse af, at kriterier, som klart identificerer udgiften, er fastsat af den berørte medlemsstat:

a) udligningsgodtgørelser, der senest vedrører året 1999 eller

b) flerårige udgifter i områder, som ikke omfattes af mål 1 som defineret fra den 1. januar 2000.

3. Fællesskabets støtte til flerårige udgifter, i forbindelse med den type foranstaltninger, der nævnes i stk. 2, første led, og for hvilke anmodning om betaling er modtaget af Kommissionen efter den 31. december 2001, finansieres efter dette tidspunkt af EUGFL, Garantisektionen, i områder, som ikke omfattes af mål 1 som defineret fra den 1. januar 2000.

4. Hvis medlemsstaterne gør brug af stk. 2 eller 3, skal de angive det i udviklingsplanerne.

Artikel 5

1. Medlemsstaterne aflægger fortsat rapport til Kommissionen om igangværende foranstaltninger efter de regler, som gælder for dem.

2. Inden den 31. marts 2000 sender medlemsstaterne Kommissionen en rapport om de foranstaltninger, der omfattes af artikel 4. Rapporten forelægges i overensstemmelse med tabellerne i bilag I og II.

KAPITEL III

Nye foranstaltninger

Artikel 6

Udgifter, der faktisk er blevet udbetalt til de enkelte støttemodtagere som led i en støtteforanstaltning til udvikling af landdistrikterne, kan ikke betragtes som berettigede til støtte fra EUGFL, Garantisektionen, efter den 31. december 1999, og efter det tidspunkt, hvor den udviklingsplan eller den ændring af den, som den pågældende foranstaltning indgår i, er blevet forelagt eller tilsendt Kommissionen. Det seneste af disse tidspunkter vil blive anset for de støtteberettigede udgifters oprindelsestidspunkt.

Dog kan udgifter til forudgående vurdering betragtes som støtteberettigede i henhold til artikel 40 i Kommissionens forordning (EF) nr. 1750/1999(14), hvis de er blevet afholdt efter den 31. juli 1999.

Artikel 7

Medlemsstaterne kan i deres udviklingsplaner fastsætte, at udligningsgodtgørelser fortsat kan bevilges på grundlag af antallet af levende dyr i de tilfælde, hvor betalingerne vedrører år 2000. I så fald udbetales den højeste udligningsgodtgørelse i bilaget til forordning (EF) nr. 1257/1999 pr. dyreenhed.

KAPITEL IV

Statsstøtte

Artikel 8

Bestemmelserne i afsnit IV i forordning (EF) nr. 1257/1999 gælder fra den 1. januar 2000 for ny støtte i den betydning, der anvendes i artikel 1, litra c), i forordning (EF) nr. 659/1999.

KAPITEL V

Afsluttende bestemmelser

Artikel 9

Denne forordning træder i kraft på dagen for offentliggørelsen i De Europæiske Fællesskabers Tidende.

Artikel 3 anvendes fra den 30. juli 1999.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 9. december 1999.

På Kommissionens vegne

Franz FISCHLER

Medlem af Kommissionen

(1) EFT L 160 af 26.6.1999, s. 80.

(2) EFT L 215 af 30.7.1992, s. 91.

(3) EFT L 288 af 1.12.1995, s. 35.

(4) EFT L 83 af 27.3.1999, s. 1.

(5) EFT L 175 af 4.8.1971, s. 1.

(6) EFT L 47 af 25.2.1993, s. 1.

(7) EFT L 297 af 21.11.1996, s. 1.

(8) EFT L 374 af 31.12.1988, s. 25.

(9) EFT L 165 af 15.6.1989, s. 3.

(10) EFT L 91 af 6.4.1990, s. 7.

(11) EFT L 142 af 2.6.1997, s. 1.

(12) EFT L 142 af 2.6.1997, s. 22.

(13) EFT L 142 af 2.6.1997, s. 30.

(14) EFT L 214 af 13.8.1999, s. 31.

BILAG I

>PIC FILE= "L_1999316DA.002902.EPS">

BILAG II

>PIC FILE= "L_1999316DA.003002.EPS">